ཡང་སྐྱེས་རབས་དང་རྟེན་འབྲེལ་སྟོད་པའི་བཤད་ལུང་གྲུབ་རྗེས།ཡུལ་ལུང་གི་ཆ་ནས་བོད་ཆོལ་ཁ་གསུམ་དམ་ཚིག་འོ་ཆུ་གཅིག་འདྲེས་དགོས་པ་ཧ་ཅང་གལ་ཆེན་པོ་རེད།ཆོས་བརྒྱུད་ཀྱི་ཆ་ནས་ས་དགེ་བཀའ་རྙིང་བོན་ཇོ་ནང་དང་བཅས་པ་ཚང་མ་དམ་ཚིག་འོ་ཆུ་གཅིག་འདྲེས་དགོས་པ་ཧ་ཅང་གལ་ཆེན་པོ་རེད།རྒྱ་གར་ལ་བར་སྐབས་ཡག་ཐག་ཆོད་ཟེར་དགོས་པ་རེད།གཙོ་ཆེ་ཤོས་ཆོས་བརྒྱུད་ཁག་གི་དབུ་ཁྲིད་ཚོ་དུས་དུས་ལ་མཇལ་ནས་ནང་ཚགས་ཆགས་འགྲོ་བཞིན་ཡོད་པ་རེད།དེ་བཞིན་སློབ་གཉེར་རྒྱག་མཁན་ཚོའི་འབྲེལ་བ་ཡང་དེ་སྔ་བོད་ལ་ཡིན་ན་ཁ་བྲལ་ནས་སྡོད་ཀྱི་ཡོད་པ་རེད།རྒྱ་གར་ལ་དུས་དང་དུས་སུ་འབྲེལ་བ་ཐག་ཉེ་རུ་སོང་ནས་ཧ་ཅང་ཕན་ཡོད་པ་རེད།དེ་བོད་ནང་ལ་ཡིན་ནའང་ཤུགས་རྐྱེན་ཐེབས་ཀྱི་འདུག་ལ།བོད་ནང་གི་རྒྱ་ཆེའི་མི་མང་ཚོས་ཀྱང་ཆོལ་ཁ་གསུམ་རྡོག་རྩ་གཅིག་སྒྲིལ་བྱེད་པ་དང་།ཆོས་ལུགས་ཁག་སྟོན་པ་གཅིག་གི་རྗེས་འབྲང་ཡིན་པའི་གཅིག་གྱུར་གྱི་འདུ་ཤེས་ཐོག་ནས་ཚང་མ་ཐུགས་མཐུན་ཁྲིམས་གཙང་དག་སྣང་ནོར་བུའི་འོད་ཀྱིས་ཁྱབ་པ་ཞིག་དགོས་རྒྱུ་དེ་ཧ་ཅང་གལ་ཆེན་པོ་རེད།ཤེས་སོང་ངམ།ཞེས་སོགས་བཀའ་སློབ་སྩལ་བ་བཅས།།